KLASA: 034-05/24-01/104

URBROJ: 711-02-01/02-2024-2

Zagreb, 11. srpnja 2024. g.

 **DRAŽEN MIĆAN**

 **zamjenik direktora- član Uprave trgovačkog društva**

 **NAŠIČKI PARK d.o.o.**

**Predmet: mišljenje na zahtjev obveznika Dražena Mićana,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 05. lipnja 2024.g. pod KLASA: 034-05/24-01/104 zaprimilo zahtjev za mišljenje koje je podnio obveznik Dražen Mićan, zamjenik direktora-član Uprave trgovačkog društva Našički Park d.o.o..

U podnesenom zahtjevu obveznik navodi da je od 10. lipnja 2024.g. zamjenik direktora i član Uprave trgovačkog društva Našički Park d.o.o. koji je u vlasništvu Grada Našica, a da obrt koji je u njegovom vlasništvu još od 2018.g. surađuje s navedenom tvrtkom. Obveznik ističe kako se radi o obrtu koji ima fizičke i pravne klijente te da postoje i druge gradske firme koje su kupci njegovog obrta. Obveznik ističe kako se predmetni obrt bavi proizvodnjom i dostavom soda vode, galona, kave i ostalih pića te ga zanima koje su sada njegove obveze odnosno je li u sukobu interesa i što sve mora ispuniti uključujući i imovinsku karticu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 55. sjednici održanoj 11. srpnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je čl. 20. ZSSI-a propisano da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Isto tako, navedenim člankom propisano je da se navedeno ograničenje primjenjuje i na poslovne subjekte u kojima član obitelji obveznika ima 5 % ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja odnosno izbora na javnu dužnost pa do prestanka njezina obnašanja.

Nadalje, propisano je i kako se odredbe čl. 20. ZSSI-a ne primjenjuju na aktivnosti na temelju poslovnih odnosa koji su zaključeni prije nego što je obveznik započeo s obnašanjem dužnosti.

Započinjanjem obnašanja dužnosti obveznik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 18. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Slijedom navedenog, a sukladno citiranim odredbama ZSSI-a, obveznik Dražen Mićan, dužan je poslove upravljanja obrta u njegovom vlasništvu prenijeti na poslovođu.

Nadalje, obrt u vlasništvu obveznika više ne može stupiti u poslovni odnos s trgovačkim društvom Našički Park d.o.o., već isključivo može izvršiti ugovore sklopljene prije obveznikova stupanja na dužnost zamjenika direktora-člana Uprave navedenog trgovačkog društva.

Obveznik je nadalje dužan podnijeti imovinsku karticu u roku 30 dana od dana stupanja na dužnost te je u istu, uz ostale podatke, dužan unijeti podatak vlasništva nad obrtom kao i prihode koje obrt ostvaruje.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Dražen Mićan, elektroničkom dostavom
2. Objava na internetskoj stranici Povjerenstva
3. Pismohrana